ניסן בן חמו

ביוגרפיה

בן חמו נולד בערד בשנת 1974. הוריו עברו מחיפה לערד והיו ממקימי העיר ומייסדיה. בוגר בית הספר תיכון אורט בעיר. התגייס לצה"ל בשנת 1992, ואת רוב שירותו ביצע ביחידת דובדבן. במהלך השירות סיים קורס קצינים והתמנה למ"פ ביחידה. השתחרר משירות קבע בשנת 1998 בדרגת רב-סרן. כיום משמש כסגן מפקד גדוד במילואים. בשנים 1999–2001 יצא לשליחות ביטחונית בדרום אמריקה.
הוא בעל תואר ראשון במשפטים ותואר ראשון במנהל עסקים בהצטיינות יתרה מהמרכז הבינתחומי הרצליה והוסמך כעורך דין.
כיהן כיועץ משפטי, סמנכ"ל וחבר הנהלה בחברת ההיי-טק סרגון נטוורקס מקבוצת רד-בינת.
בבחירות לעיריית ערד שהתקיימו בינואר 2014 התמודד מול טלי פלוסקוב, שניצחה בבחירות כשקיבלה 55 אחוזים מקולות הבוחרים, לעומת 40.8 אחוז שניתנו לבן חמו. סיעתו, "עתיד חדש לערד", זכתה בחמישה מנדטים, והייתה הסיעה הגדולה במועצת העיר. בעקבות בחירתה של פלוסקוב לכנסת העשרים היא פרשה מראשות העיר, ובבחירות שנערכו ביוני 2015 קיבל בן חמו 71.74 אחוז מקולות הבוחרים ונבחר לראש העירייה. במהלך הבחירות לכנסת העשרים הוצב במקום ה-35 ברשימת יש עתיד לכנסת.
בן חמו נבחר ברוב קולות הציבור החילוני, שחש בשנים האחרונות מאוים מהגעתן לערד של מאות משפחות מחסידות גור.]
קדנציה ראשונה (2015-2018):
ראש העיר הנבחר קיבל לידיו עיר עם גירעון תקציבי גדול, עם מאבק על צביון העיר בין הציבור החילוני לחסידות גור שהגיעה לעיר, עם משבר תעסוקה עמוק לאחר סגירתם של מפעלי עוגן גדולים כגון מוטורולה, פלקסטרוניקס ומגבות ערד, ועם דמורליזציה קשה בקרב התושבים.
כלכלה - במהלך קדנציה זו ניתן דגש לתחום הכלכלי בעיר. העירייה הצליחה להגיע לאיזון תקציבי, תקציבים רבים גויסו מקרנות פילנתרופיות, מתורמים פרטיים מהקהילות היהודיות שבחו"ל וממשרדי ממשלה. תקציבים אלה הושקעו בפרויקטים רבים בעיר שביניהם, מוסדות חינוך (בתי ספר וגני ילדים), פארקים עירוניים, גני שעשועים, מסלול מרוצים חוקי ראשון בישראל, מבנה לגיל הרך, טיילת מואב ובסה"כ צמח תקציב הפרויקטים השנתי מ-5 מיליון ₪ ל - 120 מיליון ₪ בשנה.
הצביון החילוני- במרחב הציבורי הצליח בן חמו להחזיר את השקט והנינוחות שכל כך אופייניים לערד. טרם כניסתו לתפקיד נרשמו עימותים רבים בין הציבור החילוני לחסידות גור, שכללו פלישות חרדיות למבני ציבור, פתיחת בתי כנסת בבנייני מגורים בניגוד לחוק, ריסוס וקריעת פרסומים מלוחות מודעות ועוד.
בתחילת כהונתו הצליח בן חמו לשלוח את הנציגות החרדית לאופוזיציה העירונית (כפי שהבטיח לפני הבחירות) והמאבק על הצביון העירוני החריף עד תליית שלטים בגנותו של עו"ד בן חמו בבתי החסידים בכל רחבי העיר, הטרדות של גורמים עירוניים ותביעות הטרדה משפטיות כלפי עובדי עירייה. לשיאם הגיעו הדברים בהתנגשות לילית בין מאות תושבים חילונים וחרדיים עד כדי סכנה לאלימות של ממש. בהתנהלות רגועה ומרגיעה מול הציבור החילוני ועמידה עיקשת מול נציג חסידות גור, האיש החזק בפוליטיקה הארצית, ח"כ סגן שר הבריאות יעקב ליצמן, הצליח בן חמו להנמיך את הלהבות בשני הצדדים ולשמור על הסטטוס –קוו והצביון החילוני פלורליסטי של ערד.
תחום החינוך - אחד ההישגים הבולטים ביותר עד כה של עו"ד בן חמו: פרס החינוך הארצי הוענק למערכת החינוך העירונית. בארבע שנות כהונה צמח אחוז הזכאים לתעודת בגרות בעשרות אחוזים, צמחו אחוזי הזכאים לבגרויות איכותיות במתמטיקה, אנגלית וכימיה. בתי ספר, מורים, מנהלים ומוסדות חינוך זכו בשנים האחרונות לפרסי חינוך רבים. בתי ספר יסודיים וגני ילדים זכו לשיפוצים יסודיים שלא נעשו בעיר מספר עשורים.
תחום התעסוקה – בשיאו של משבר התעסוקה בעיר הגיעה נקודת המפנה: עו"ד בן חמו נפגש עם מנכ"ל אלביט שהפעילה שלוחה קטנה בעיר עם עובדים, והתוצאה הייתה פגישה משולשת עם שר הביטחון דאז אביגדור ליברמן והחלטה על הרחבת השלוחה של אלביט למפעל עתיר ידע ומשרות איכותיות. הקמת מפעל אלביט הייתה למגדלור ובעקבותיו עלתה התעניינות יזמים בהקמת מפעלים באזור התעשייה העירוני. בעבודה מרוכזת ומסודרת של החברה הכלכלית של ערד (חברה-בת של העירייה) ובסיוע משרד הכלכלה הוקמו בערד שישה מפעלים חדשים. במקביל, החליט בן חמו על השקעה עירונית בענף התיירות, כדי להפכו למנוע כלכלי עירוני. פותחה טיילת, פארק מרכזי, הוקם מסלול מרוצים למכוניות ואופנועים, הוכשר לתעופה מנחת המטוסים באזור התעשייה, העירייה מימנה השתתפות בתערוכות וירידי תיירות וקידמה תושבים לפתח  פרנסה בתחום, כגון אירוח ביתי, פתיחת צימרים ועוד.
בחירות אוקטובר 2018 – לאחר קדנציה קצרה בת שלוש שנים, יצאו תושבי ערד למערכת בחירות בהתאמה לבחירות של הרשויות המקומיות ברחבי הארץ. למערכת בחירות זו התייצב בן חמו כשמולו מתמודד נציג מפלגת הליכוד (מפלגת השלטון) שזכה לתמיכת חסידות גור בעיר ומפלגת 'כולנו' של שר האוצר דאז, משה כחלון. בן חמו זכה לאמון חוזר של רוב התושבים (63%) בזכות השינוי הגדול שנראה בעיר, בעתידה ובמצב הרוח החיובי שחזר לשרור בקרב התושבים.
בבחירות אוקטובר 2018 ניצח בן חמו ברוב של 63% מקולות הבוחרים, לאחר שניצח את נציג מפלגת הליכוד שזכה לתמיכת חסידות גור בעיר ומפלגת 'כולנו'.
נשוי לד"ר דבורה (דידי) מרצ'ק בן-חמו ואב לשתי בנות.